《乙巳正月九日大雪避抄兵由王山将入富田至洞口与家兄相失》
元代·刘崧

惊尘飒南至，妻子哭道周。出门四山云，欲止安得留。

严风裂我肌，行潦冻不流。入洞怪崄巇，度岭伤阻修。

风波一相失，咫尺生愁尤。大哉乾坤内，性命若云浮。

譬彼孤飞鸿，冥冥安所投。嗒然向西望，泪下不可收。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。